google/wiki40b huggingface dataset:
Ameerika Ühendriikide Kaubandusministeerium

Ameerika Ühendriikide Kaubandusministeerium (inglise keeles United States Department of Commerce) on USA ministeerium, mis tegeleb kaubandusalaste küsimustega.
Kaubandusminister on alates 26. juunist 2013 Penny Pritzker.
Kaubandusministeeriumi missioon on edendada töökohtade loomist ning parandada kõigi ameeriklaste elatustaset, luues infrastruktuuri, mis toetab majanduskasvu, tehnoloogilist konkurentsivõimet ja jätkusuutlikku arengut. Tema ülesannete hulgas on majandusalaste ja demograafiliste andmete kogumine, mis aitaksid ettevõtetel ja valitsusel otsuseid teha, patentide ja kaubamärkide väljaandmine ning abistamine tööstuslike standardite kehtestamisel.
Kaubandusministeerium loodis 14. veebruaril 1903 nime "Ameerika Ühendriikide kaubandus- ja tööministeerium" (United States Department of Commerce and Labor). 4. märtsil 1913 sai ministeerium oma tänapäevase nime, ühtlasi eraldati selle kõik tööga seotud bürood ja osakonnad Ameerika Ühendriikide Tööministeeriumiks.
Kaubandusministeeriumil on kümme allüksust: Tööstuse ja Turvalisuse Büroo, Majanduse ja Statistika Administratsioon, Majandusarengu Administratsioon, Väliskaubanduse Administratsioon, Väikeettevõtluse Arendamise Agentuur, Riiklik Ookeani- ja Atmosfäärinähtuste Administratsioon, Riiklik Telekommunikatsiooni ja Teabe Administratsioon, Patendi- ja Kaubamärgiamet, Riiklik Standardite ja Tehnoloogia Instituut ning Riiklik Tehnilise Teabe Teenistus. Majanduse ja Statistika Administratsiooni alla kuuluvad Majandusanalüüsi Büroo ja Rahvaloenduse Büroo. Ookeani- ja atmosfäärinähtuste administratsiooni alla kuuluvad Riiklik Ilmateenistus, Ookeani- ja Atmosfääriuuringute Amet ning Riikliku Ookeani- ja Atmosfäärinähtuste Administratsiooni Teenistuskorpus.
Tõnis Rätsep

Tõnis Rätsep (sündinud 30. juunil 1947) on eesti näitleja.
Ta lõpetas 1965. aastal Rakvere 1. Keskkooli, õppis kuni 1968. aastani Tallinna Polütehnilises Instituudis energeetikat ja lõpetas1972. aastal Tallinna Riikliku Konservatooriumi lavakunstikateedri.
Aastatel 1972–1975 ja 1978–1995 oli ta Draamateatri näitleja, 1975–1981 Tallinna Pedagoogilise Instituudi õppejõud,  1995–2004 Eesti Humanitaarinstituudi õppejõud. Alates 1995. aastast on ta Vanalinna Hariduskolleegiumi Gümnaasiumi õpetaja ning 2000. aastast EELK Usuteaduse Instituudi õppejõud.
Ta kuulub Isamaa Erakonda.
Ta oli üks 40 kirjale allakirjutanutest.
Tõnu Kark

Tõnu Kark (sündinud 4. detsembril 1947 Tallinnas) on eesti näitleja.
Kark lõpetas 1970. aastal Draamateatri õppestuudio ning on sellest ajast alates olnud elukutseline näitleja. Ta töötas aastatel 1971–1980 Rakvere Teatris ja 1981–1996 Linnateatris (toona Noorsooteatri nime all). Alates 1996. aastast on ta Eesti Draamateatri näitleja. Kark on osalenud telesarjades ja filmides ning pälvinud nii teatri- kui ka filmiauhindu.
Näitleja Feliks Kark on tema vend, politseikaplan Tõnis Kark on tema poeg. Kokku on tal 4 last ja vanim laps on tütar Kristi Kark.
Ämari vangla

Ämari vangla oli vangla Harju maakonnas tänase Lääne-Harju valla territooriumil Rummus. See lõpetas tegevuse 1. novembril 2007, kui see liideti Murru vanglaga. Nõukogude ajal kandis vangla nime JUM-422/4.
Ämari vangla (JM-422/4) pindalaga 92 743 m² valmis 15. veebruaril 1984. aastal. Vangla asus Harjumaal Rummu alevikus ca 9,3 hektari suuruse pindalaga valvataval maa-alal. Vangla oli mõeldud 500–550 kinnipeetavale.
Vanglas tegeles üldhariduse andmisega (nii põhikooli kui gümnaasiumi osas ja nii eesti kui vene keeles) alguses Rummu Erikutsekool, hiljem tegeles üldhariduse andmisega Keila Ühisgümnaasium. Samuti tegeles kutsehariduse andmisega Rummu Erikutsekool.
Pändi

Pändi on paikkond Pärnu maakonnas Saarde vallas Sigaste külas.
1920. ja 1930. aastatel oli see küla staatuses (Pändi küla, ka Pändiküla).
Gonyosoma

Levila

Need maod on levinud  Kagu-Aasias.
Avigdor Lieberman

Avigdor Lieberman (heebrea אביגדור ליברמן; sünninimi Evet Lvovitš Lieberman (vene Эвет Львович Либерман); sündinud 5. juunil 1958 Moldovas Chişinău linnas) on Iisraeli parempoolne poliitik, Yisra'el Betenu partei esimees. 31. märtsist 2009 kuni 18. detsembrini 2012 ja 11. novembrist 2013 kuni 14. maini  oli ta Iisraeli välisminister. 30. maist 2016 kuni 14. novembrini 2018 oli ta Iisraeli kaitseminister.
1978. aastal immigreerus koos perega Iisraeli.
Lieberman on lõpetanud Jeruusalemma Heebrea Ülikooli politoloogia erialal.
Aastail 2001–2002 oli Lieberman Iisraeli infrastruktuuriminister.
Aastail 2003–2004 oli ta transpordiminister.
Aastail 2006–2008 – strateegiliste asjade minister. 
Liebermani partei Yisra’el Betenu sai 2009. aasta valimistel 120-kohalises Knessetis 15 kohta.
Avigdor Lieberman on abielus, tal on kaks poega ja üks tütar.
Daboia

Levila

Nad elavad valdavalt Lõuna-Aasias ja Põhja-Aafrikas.
Hapukapsas

Hapukapsas on hapendatud kapsas, üks eesti köögi traditsioonilisi toiduaineid. Varasematel aegadel oli sel eestlaste toidulaual tähtis koht, kuna talvisel ajal oli talurahva toidusedelis puudus vitamiinidest, hapukapsas aitas näiteks vältida skorbuuti. Samas on hapukapsad ühel või teisel kujul levinud pea kõigis Euroopa rahvusköökides. Hapukapsalembuse järgi on sakslased saanud mitmes keeles pilkenime, näiteks inglise Kraut (<Sauerkraut 'hapukapsas'). Vene köögis on tähtsal kohal hapukapsatoidud nagu traditsiooniline hapukapsasupp štši (щи). Korea köögi üks esindusroogi on hapendatud kapsal põhinev salat kimchi.

Valmistamine ja serveerimine

Hapendamiseks kapsas peenestatakse (kas kapsariivi või kapsaraua abil) ja segatakse paraja koguse soolaga. Maitse ja ilu pärast lisatakse mõnikord ka tükeldatud porgandit või jõhvikaid. Ligikaudu toatemperatuuril algab bakterite toimel käärimine, mille käigus tekib konserveeriv piimhape.
Ehkki hapukapsaid võidakse süüa "toorelt" (st, vaid hapendatult), näiteks salatis, enamasti neid tänapäeval siiski hautatakse, harvemini praetakse. Hautamisel võidakse hapukapsastele lisada sealiha (tavaliselt rasvast), samuti maitseaineid (eelkõige köömneid, harvem loorberit, kuid mõnel pool isegi ketšupit). Hapukapsaid võib hautada ka õlles. Samuti kasutatakse hapukapsast põhikomponendina hapukapsasupis.
Tüüpiliselt serveeritakse hapukapsaid praelisandina: pidulaudade klassikaline kooslus nii sünnipäeval, pulmas kui ka matusel on keedukartulid, hautatud hapukapsad ja seapraad, selle kõrvale pakutakse tihti valget viina. Jõuluajal antakse hapukapsaid verivorsti kõrvale, kõige sagedamini koos keedukartulite ja marineeritud kõrvitsaga (kõrvitsasalatiga).

Säilitamine

Vanasti oli kombeks teha hapukapsaid sisse suures tünnis, milles kapsastele pandi raskuseks peale kivi, et kapsast vedelik välja tuleks ja kapsas ise oleks veega kaetud. Nõukogude ajal tehti kapsaid kodus sageli kolmeliitristesse purkidesse. Tänapäeval ostetakse Eestis hapukapsad tavaliselt poest, kus neid müüakse nii konservina kui ka lahtiselt.
Sotsiaalne mõju

Sotsiaalse mõju all mõistetakse otsest vastust teise isiku või grupi poolt välja kutsutud välistele mõjutustele, mis avaldub hoiakute ja käitumise muutustes.
Selle nähtuse ilmekamad näited on Stanley Milgrami 1974. aastal läbi viidud võimule allumise katse või Solomon Aschi katse joonte pikkuse määramiseks. Sotsiaal-kognitiivse teooria järgijad on viimastel aastatel uurinud seesmiste ja väliste eesmärkide mõju informatsiooni töötlemisele ja otsuste tegemisele sotsiaalse mõju kontekstis. Sotsiaalse mõju olulised komponendid on konformsus ning järeleandlikkus. Järeleandlikkuse all mõistetakse vastust välisele mõjule, mille eesmärk on mõjutatava soovitud käitumine. Peamisi motivatsioone on kolm: püüdlus täpsuse poole, kuuluvusvajadus ning positiivse mina-kontseptsiooni säilitamise vajadus.

Nähtust selgitav uuring

2010. aastal avaldasid Ameerika Ühendriikides asuva Marylandi Ülikooli teadurid uurimuse sotsiaalse mõju toimest paranormaalsetele uskumustele, võrreldes populaarse ja teadusliku toetuse erinevusi. Oletati, et kaldutakse rohkem uskuma teooriaid, mis on populaarsed ning millele on olemas teaduslik tõendus. Katses osalejatele näidati lühikest videot meeltevälise taju kohta andes igaühele erinevat taustainformatsiooni.

Tulemused

Katse tulemusena selgus, et enim usuti meeltevälise taju olemasolusse juhul kui arvati, et nähtust toetab nii üldsus kui ka teadus ning kõige madalam oli usk juhul kui arvati, et üldsus kahtleb ja teadus toetab olemasolu. Töö autorid jõudsid järeldusele, et eriti meelsasti usuti paranormaalse nähtuse olemasolusse kui arvati, et ka laiem üldsus teeb seda. Üllatuslikult selgus, et kui osalejad pidasid nähtust ebapopulaarseks, siis teaduse toetus pigem kahandas uskumist. Autorid on tulemuste võimalikuks selgitamiseks välja pakkunud, et katsealused kujundasid seisukoha kohe, kui said teada, kui populaarne antud nähtusesse uskumine on. Populaarse väite korral oli sellesse uskumine lihtsam. Ent ebapopulaarse väite korral kaaluti ka teaduse arvamust. Samuti oletasid uurijad, et kuna teaduse poolt toetamata seisukohtade levik avalikkuses on alati toimunud, tundus see osalejatele vähem häiriv kui ebapopulaarsus üldsuse silmis, tegu oli harjumuspärase situatsiooniga muidu uudses olukorras.

Võimalikke selgitusi katsetulemustele

Konformsuse ilmnemist soodustab oluliselt situatsiooni ebakindlus, mille all võib mõista ka tundmatut nähtust, mille kohta arvamuse avaldamiseks on olemas liialt vähe informatsiooni. Sellistes olukordades kiputakse otsuste tegemisel kasutama heuristikuid. Heuristikute all mõistetakse niiöelda rusikareegleid, või otseteid, mille abil otsuseid vastu võtta. Teiste inimeste arvamus on suurepäraseks sääraseks heuristikuks, mida kasutada. Olukorras, kus inimesed on ebakindlad iseenda arvamuses, ülesanne on keerukas ning saada on vähe informatsiooni, muudetakse hoiakuid nii avalikkuses kui ka sisemuses. Sellist sotsiaalse mõju protsessi nimetatakse informatsiooniliseks mõjuks. Informatsioonilist mõju tugevust mõjutab ka indiviidi enesekindlus. Oluliseks faktoriks sotsiaalse mõju avaldumisel on suhtumine mõju allikasse.
Tantsuteraapia

Tantsuteraapia on Ameerika Tantsuteraapia Ühingu definitsiooni järgi liikumist ja tantsu psühhoterapeutilist toimet kasutav loovprotsess, mis soodustab indiviidi emotsionaalset ja füüsilist lõimumist ning sotsiaalset segunemist. Olulised tegurid on keha, tantsu ja loovuse terapeutiline suhe.

Lühikirjeldus

Tantsuteraapia põhineb eeldusel, et keha ja meeled teevad koostööd. Tantsuterapeudid usuvad, et vaimsed ja emotsionaalsed probleemid on kehas tallel lihasepinge ja piiratud liikumismustrite vormis. Keha seisund võib mõjutada suhtumist ja tundeid nii positiivselt kui ka negatiivselt, tants suudab edendada heaolu ja tugevdada immuunsüsteemi läbi lihasetegevuse ja psühholoogilise protsessi. Tants tingib inimest andma järele, elimineerima või vältima pinget, kroonilist väsimust ja muid seisundeid, mille on esile kutsunud stressi mõjud.
Tantsuteraapia eesmärk on aidata inimestel saavutada suurem eneseteadvus ja positiivne tunnetus heaolust. Idee põhineb sellel, et läbi autentse liikumise saab igaüks ennast väljendada ja saavutada kontakt oma isiksuse alateadvuslike ja teadvuslike osade vahel. See kontakt aitab viia leppimiseni iseendaga.
Füüsilisel tasandil annab tantsuteraapia võimaluse treeninguks, parandab tervist, lihaskoe toonust ja koordinatsiooni ning aitab inimestel füüsiliselt vormis püsida.
Emotsionaalsel tasandil aitab tantsuteraapia inimestel tunda end rõõmsamalt ja enesekindlamalt. Annab võimaluse läbi elada erinevaid tundeid, näiteks viha, frustratsiooni, kaotusvalu, mida võib sõnaliselt olla liiga keeruline väljendada.
Vaimsel tasandil aitab tantsuteraapia suurendada kognitiivseid oskusi, motivatsiooni ja mälu.

Ajalugu

Tantsuteraapiat mainiti esimest korda kui võimalust treeninguks Briti autorite poolt 16. ja 17. sajandil. Päriselt eksisteerima hakkas see alles 19. sajandil seoses moderntantsu ja psühhoteraapia levikuga. 1930ndatel ja 1940ndatel ehk samal ajal, kui hakati psühhoanalüüsi laiemalt aktsepteerima, hakkas ka tantsuteraapia esile kerkima. Samal ajal kui psühhoanalüüsis kasutati alateadvust läbi verbalisatsiooni, siis tantsijad hakkasid kasutama oma keha liikumist sarnase eneseväljendusvahendina. 1940ndatel tegeleti tantsuteraapiaga põhiliselt psühhiaatriahaiglates. 1950ndatel hakkas arenema uus suund tantsuteraapias: tantsu loomulik lõimumine eneseväljendusega. Tantsuteraapia üks rajajaid oli Marian Chace, kes 1966. aastal oli ka üks Ameerika Tantsuteraapia Ühenduse asutajaid.
Vehkleja (film)

Sisu

1952. aastal saabub Haapsallu meistersportlane Endel ja asub tööle kohaliku kooli kehalise kasvatuse õpetajana. Esialgu on tal raske õpilastega kontakti saavutada ja kui ta asutab kooli suusatamisklubi, teatab koolidirektor talle, et andis kõik suusad sõjaväele. Hoolimata kooli direktori vastuseisust õnnestub Endlil saada luba hakata lastele vehklemist õpetama. Pikapeale saab vehklemisest eneseväljendamise vahend nii lastele kui ka nende õpetajale. Lüüasaanud koolidirektor hakkab salaja Endli minevikus sorima, et selgitada välja, miks ikkagi on Nõukogude Liidu meistersportlane väikelinna tulnud.

Varia

2015. aastal kogus film Eesti kinodes 40 376 vaatajat.
Anton Eilart

Anton Eilart (3. veebruar 1892 Särevere vald, Järvamaa – 16. detsember 1972 Tallinn) oli eesti vaimulik.
Anton Eilart lõpetas Tallinna Aleksandri gümnaasiumi. Õppis Tartu Ülikoolis, 1912–1913 filosoofiateaduskonnas, 1913–1920 usuteaduskonnas. Oli prooviaastal Laiuse koguduses.
Ordineeriti 11. juunil 1922, Nõmme Rahu koguduse õpetaja. Ta oli Eesti Kiriku viimane okupatsioonieelne peatoimetaja ajavahemikul 29.2.1940–22.8.1940.
1944. aastal oli ta Eesti Evangeeliumi Luteriusu Kiriku piiskopi asetäitja. Novembrist 1944 elas koos abikaasa Aliidega illegaalselt. Mõlemad arreteeriti NKVD poolt 1948 ja saadeti Siberi vangilaagritesse. 
1956–1970 EELK Rannamõisa koguduse õpetaja. Anton Eilart on maetud Hiiu kalmistule.

Isiklikku

Looduskaitsja Jaan Eilart oli Anton Eilarti vennapoeg.
Tatra–Otepää–Sangaste maantee

Tatra–Otepää–Sangaste maantee (registrinumbriga 46) on üks Eesti tugimaanteedest. 
See saab alguse Tatra külas Tallinna–Tartu–Võru–Luhamaa maantee 200. kilomeetril. Tee pikkus on 46,6 km. Tee lõpeb Lauküla külas Võru–Kuigatsi–Tõrva maantee 40. kilomeetril. Otepää linna tänavatena kannab nimesid Tartu maantee ja Valga maantee.

Asulad Tatra–Otepää–Sangaste maanteel

Tatra küla, Pühi küla, Kullaga küla, Visnapuu küla, Sulu küla, Pangodi küla, Oomiste küla, Kodijärve küla, Palumäe küla, Makita küla, Nõuni küla, Päidla küla, Neeruti küla, Vana-Otepää küla, Kastolatsi küla, Räbi küla, Otepää küla, Otepää linn, Nüpli küla, Vidrike küla, Kaurutootsi küla, Kassiratta küla, Tõutsi küla, Ilmjärve küla, Risttee küla, Restu küla, Lauküla küla.
Jesuiidid

Jesuiidid Poolas, Leedus ja Liivimaal

Pärast 1582. aasta jaanuaris sõlmitud Jam Zapolski vaherahuga Stefan Bátory ja Ivan IV vahel läks kogu Liivimaa Poola valdusse. 1582. aastal jõudis Poola kuninga õukonda, Mantovast pärit jesuiit Antonio Possevino, kes jäi paavsti esindajana kuni 1585. aastani. Possevino õhutusel andis Rooma paavst 1579. aastal majandusliku toetuse jesuiitlike seminaride avamiseks Braniewos ja Olomoucis, 1569. aastal avati samasugune seminar ka Vilniuses. Seminar kujunes hiljem Vilniuse Ülikooliks. 1583. aastal märtsis pandi alus Riias jesuiitide kolleegiumile.

Jesuiidid Eestis

Katoliikliku mungaordu liikmed tegutsesid Eestis 16. sajandil Lõuna-Eesti ja Liivimaa aladel, mis anti Tartu piiskopkonna ja Riia peapiiskopi poolt 1561. aastal Liivi sõja ajal Poola kuninga Zygmunt II Augusti kaitse alla, nn Poola ajal Eestis. 
Kui algselt oli Poola kuningas Zygmunt II August piirkonnas juba levinud luteri usu suhtes tolerantne, siis uueks kuningaks valitud Stefan Batory, kes liitis Lõuna-Eesti ja Liivimaa Poola (Rzeczpospolita) riigi koosseisu, andis  1582. aastal katoliku usule oma riigi uutel aladel eelisseisundi. Tartusse saadetud jesuutide juhtimisel algas vastureformatsioon (rekatoliseerimine).
Lühikesel Vene valitsemisajal (1558–1582) Tartus moodustatud Vene Õigeusu Kiriku piiskopkonna piiskop sunniti Tartust Venemaale lahkuma. 
Algselt oli kavas restaureerida Liivimaal mõlemad piis­kopkonnad, Tartu ja Riia, kuid maa vaesus ja ohvrimeelsete usklikkude puudus sundis leppima ainult ühe piiskopkonnaga ning Tartu vahepealse vene piiskopkonna varandusile rajada kavatsetud katoliiklik piiskopkond jäi teostamata. Loodi ainult Katoliku kiriku Võnnu piiskopkond ühes toomkapiitliga, esimeseks piiskopiks sai jesuiit Andreas Patricius Nidecki (1583–1587). 
Vastureformatsiooni algupäevadel polnud just puhtmajanduslikel kaalutlusil tarbekas ja kohane asutada kolleegiumi ja rajada piiskopkonda ühte linna. Liivimaa rekatoliseerimise organisatsiooni ahela kolme lüli: Riia, Võnnu, Tartu, kusjuures esimeses ja viimases arvesse tulevad jesuiitide kolleegiumid, mis moodustati Tartusse ja Riiaga. 9. märtsil 1583. aastal jõudsid Tartusse  (neli preestrit ja kaks ilmikvenda), keda juhtis ordu provintsiaal Poolas, Giovanni Paolo Campana. Vastavalt paatrite valikule anti neile Tartu Püha Katariina klooster ja kirik, 1585. aastal anti neile ka Maarja kirik.
1585. aastal määrati Antonio Possevino põhiliseks tegevusalaks seminaride loomise ja arendamise Liivimaal. Ta sai sel alal töötada 1587. aastani, mil kutsuti tagasi Rooma.
Tartus asutasid jesuiidid Collegium Derpatense, mie tegutses aastail 1583–1625 ja kaks aastat hiljem kolleegiumi, mille juures tegutses ka tõlkide seminar. Aastaks 1600 oli Tartus juba 31 jesuiiti, neist 9 preestrid. Üks nendest oli ka eesti päritolu ilmikvend Johannes Esto.
Hans Pipar

Hans Pipar (6. jaanuaril 1906 Velise vald – 23. aprill 1941) 
oli Eesti Poliitilise Politsei ametnik.
1920 kuni 1925 õppis Tallinna Ühisgümnaasiumis.
Töötas 1. märtsist 1922 kuni 30. septembrini 1926 Eesti Tarvitajate Keskliidus praktikandina ja ametnikuna. 4. oktoobril 1926 võeti sõjaväeteenistusse ja määrati ratsaväkke. Arvati reservi 23.01.1928 lipniku auastmes.
15.03.1928 määrati Tallinna-Harju prefektuuri ratsareservi kordnikuks.
06.07.1928 määrati Poliitilise politsei agendiks Tallinna komissari juurde. 
Politsei teenistuses paistis silma tõsise töömehena, olles täpne ja erapooletu. Võttis osa kommunistide vangistamisest, kus 13. märtsil 1930 Tallinnas Endla tn 28-10 tekkis tulevahetus kommunist Johannes Jürna'ga, kes tulevahetuses surma sai ja Pipar pääses napilt eluga. 4. juunil 1931 tabas koos abilisega Tallinnas Viru tänaval kommunistide peakulleri M. Parker'i. 8. juunil 1931 tabas kaaslastega Tallinnas Sõbra tänaval kommunistide peaorganisaatori O. Tuul'e. 9.juunil 1931 Tuule tänaval asuva kommunistide salatrükikoja vallutamisel oli kiire ja takistas Idel Jakobsonil vahistajate suhtes relva kasutamast.
23. augustil 1932 tabas kaaslastega kommunistid Feodor Okk'i ja Magda Perillus'e.
1940. aastal vahistasid NSVL okupatsiooniväed Pipari ja ta hukati 1941. aastal.
Kvintiljon

Kvintiljon on miljard miljardit ehk 1 000 000 000 000 000 000 ehk 10¹⁸.  
SI-süsteemi mõõtühikute puhul kasutatakse kvintiljonikordse väljendamiseks eesliidet "eksa-" (tähis E).
David Slade

David Slade (sündinud 26. septembril 1969) on Suurbritannia filmilavastaja.
Oma karjääri alustas ta muusikavideotega. Muu hulgas on ta teinud videoid sellistele artistidele nagu Aphex Twin, Rob Dougan, System of a Down, Stone Temple Pilots, Tori Amos, Muse ja The Killers.
Esimese pika filmina lavastas ta psühholoogilise trilleri "Hard Candy" ("Karm tüdruk"), mis linastus sõltumatul filmifestivalil Sundance. Seejärel tegi ta režissöörina kaks vampiirifilmi: "30 Days of Night" ja Stephenie Meyeri "Videviku saaga" kolmandal romaanil põhineva filmi "Videviku saaga: Päikesevarjutus".
Bengt Gottfried Forseliuse tänav

Bengt Gottfried Forseliuse tänav on tänav Tartus Karlovas.
Tänav algab Tehase tänavalt ja lõpeb Teguri tänaval ning ta on 120 meetri pikkune.
Tänav on nimetatud Bengt Gottfried Forseliuse auks (Tartu linnavolikogu otsus 24. septembrist 1923).
Davise maakond (Iowa)

Ajalugu

Maakond moodustati 17. veebruaril 1843.
Dietrich Mateschitz

Dietrich Mateschitz (sündinud 20. mail 1944 Sankt Marein im Mürztalis Steiermargi liidumaal) on Austria ettevõtja.
Ta on Red Bulli energiajoogiettevõtte kaasasutaja ning talle kuulub 49% firma aktsiatest. Mateschitzi netovara on (2016. aasta augusti seisuga) umbes 13,9 miljardit eurot.
Missouri osariik

Asukoht

Osariiki läbib läänest itta Missouri jõgi, idapiiriks on Mississippi jõgi. Põhjas piirneb Missouri Iowa osariigiga, lõunas Arkansasega, loodes Nebraskaga, läänes Kansasega, edelas Oklahomaga, idas Illinoisiga, kagus Kentucky ja Tennesseega.

Rahvastik

2010. aastal elas Missouris 5 988 927 inimest.
Artur Bagdassarov

Artur Bagdassarov (vene keeles Артур Михайлович Багдасаров; sündinud 17. septembril 1978 Gorkis) on vene tsirkuseartist (dresseerija), Venemaa Föderatsiooni teeneline kunstnik.
Tsirkusekunstiga puutus ta kokku väga varakult. 12-aastaselt hakkas ta dresseerijana esinema tsirkuseareenil numbriga "Naljakad eeslid" ("Забавные ослики"). 1995. aastal sai temast noorim tiigrite dresseerija Venemaal.

Isiklikku

Ka tema isa Mihhail Bagdassarov ja õde Karina Bagdassarova on dresseerijad.
Carl Hehn

Carl Georg Franz Hehn (vene keeles Карл Георг Франц Ген) (25. aprill (ukj 7. mai) 1821 Otepää – 19. veebruar (ukj 2. märts) 1875 Tartu) oli baltisaksa päritolu agronoom, õppejõud ja publitsist.

Elulugu

Ta sündis Otepää pastori Bernhard Gottlieb Hehni (1776−1856) ja tema abikaasa Karoline Körberi (1785−1878) pojana. Sai koduhariduse. 1833−1838 õppis Tartu gümnaasiumis. 1838−1842 tudeeris Tartu ülikoolis ökonoomiat ja sai 1843. aastal ökonoomiakandidaadi kraadi. Seejärel oli Peterburis ja Pihkva kubermangus koduõpetaja. Naasis Tartusse, kus õpetas 1850–1852 veterinaariainstituudis põllumajandust. Seejärel töötas kuni 1857. aastani Tartu ülikooli raamatukogu raamatukoguhoidja abina. 1858. aastal kaitses ta ülikoolis magistrikraadi. 1860. aastal sai temast Liivimaa sotsieteedi alaline sekretär, kellena oli tegev 1868. aastani. Sellesse perioodi langeb tema töö põllumajandusliku aastaraamatu Livländische Jahrbücher der Landwirtschaft ja nädalakirja Baltische Wochenschrift für Landwirtschaft, Gewerbefleiß und Handel toimetajana. 1868−1873 oli ta Riia Polütehnikumi põllumajandusprofessor ja põllumajandusosakonna direktor (dekaan). 1873. aastal valiti Tartu ülikooli korraliseks põllumajandusprofessoriks, kellena töötas surmani.

Carl Hehni tähtsus

Ta oli üks esimesi, kes hakkas uurima Liivimaa mõisaid ja talusid; oli üks sellealase statistika rajajaid. Ta andis esimesena teadusliku ülevaate Liivimaa põllumajandusest (eriti mullast) ja uuris kliima mõju põllumajandusele. Tema initsiatiivil korraldati (teostus alles pärast tema surma) 1881. aastal Riias esimene Balti kubermangude põllumajanduskongress, samuti organiseeris ta esimesi põllumajanduskesknäitusi. Hehn oli 1865. aastal ka üks Balti Metsaseltsi asutajatest.
Meistriliiga 2008

Hooaeg

Meistriliigast langes välja pankroti tõttu tegevuse lõpetanud FC TVMK, kelle jalgpalliliit paigutas tabelis 3. kohalt kümnendaks. Asemele kerkis esiliiga teine FC Kuressaare. Üleminekumängudel kaotas meistriliiga eelviimane Pärnu Vaprus võõrsil löödud väravate tõttu esiliiga neljandale FC Flora Paidele (1:2, 4:3).
Kuuenda-seitsmenda koha otsustasid omavahelised mängud: Viljandi Tulevik ja JK Maag Tammeka olid kumbki võitnud neljast kohtumisest kaks, väravate vahe (7:5) eelistas viljandlasi. Hooaja parimaks väravakütiks osutus Ingemar Teever (Nõmme Kalju) 23 väravaga.

Hooaja esimene pool

Allikas: Eesti Jalgpalli Liit
¹Kodu meeskond on vasakus tulbas.

Värvid: Roheline = Kodu meeskonna võit; Kollane= viik; Punane = võõrsil meeskonna võit.

Hooaja teine pool

Allikas: Eesti Jalgpalli Liit
¹Kodu meeskond on vasakus tulbas.

Värvid: Roheline = Kodu meeskonna võit; Kollane= viik; Punane = võõrsil meeskonna võit.
Fjodor Pankov

Fjodor Pankov oli vene laulja.
Ta oli Punalipulise Balti Mere Laevastiku ansambli solist.
Harilaiu tuletorn

Harilaiu tuletorn on tuletorn, mis asub Lääne maakonnas Vormsi vallas Harilaiul.
Tuletorni tuli vilgub aastaringselt pimedal ajal. Tuli põleb 2 sekundi vältel, mille järel on 2 sekundit kustutatud. Sõltuvalt torni poole vaatamise suunast võib see paista punane, roheline või valge.
Tuletorn moodustab sihi Harilaiu alumise tulepaagiga.
Tuletorni projekteeris Armas Luige. See ehitati tema juhatamisel 1940. aastal.